‘Nag van hel’ langs N3, voor onverwagse reddingEen van die bakkies wat dieselfde aand gekaap is, is ook gestroop, waarskynlik omdat die kapers na die satellietopsporingstoestel gesoek het. (Foto: Facebook) Wat veronderstel was om ŉ rustige besoek aan familielede in Johannesburg te wees, het vir Sasha Naidoo en drie ander slagoffers in ŉ nagmerrieaand ontaard toe kapers – in ŉ blouligvoertuig – hulle op die N3 in die omgewing van die Wilge-tolhek naby Villiers gekaap het. Naidoo, haar vriend, Tasheal Inderjit, Naidoo se niggie Melisa Jayram en dié se ma, Vasie Jayram, was Vrydagaand van Durban na Sandton op pad toe die insittendes van die wit bakkie met sy blou ligte aan hulle beduie het om stil te hou. Dit was omstreeks 20:20, maar ure van angs in die stikdonker het nog vir hulle voorgelê, voordat hulle deur ŉ beampte van Tracker te hulp gesnel is. Naidoo sê hulle het aanvanklik nie besef hulle word gekaap toe hulle voorgekeer is nie. Een van die sogenaamde beamptes het gevra vir Melisa se rybewys en hulle het dit selfs geskandeer. Toe een van die sogenaamde beamptes egter ŉ handsak en skootrekenaar gryp, het hulle besef daar is groot fout, vertel Naidoo. Hulle hande was binne minute met kabelbinders vasgebind, hul gesigte bedek en die vier slagoffers is op die agtersitplek van die dubbelkajuit Toyota Hilux gegooi waar twee mans bo-op hulle gaan sit het. Nog twee mans het voor in die bakkie geklim en met die vier weggejaag. Naidoo sê hulle het sowat ŉ uur en ŉ half rondgery tot die kapers eindelik op ŉ grondpad in die omgewing van Vosloorus stilgehou het. Hulle is langs die pad uitgegooi, met die dood gedreig, van al hul besittings beroof en aangerand. Vasie Jayram het deur die gebeure aanhou bid, tot groot woede van die kapers, wat haar daarvan beskuldig het dat sy “parmantig” is en haar daaroor aangerand het. Ook Inderjit is erg aangerand. “Hulle het vuurwapens gehad en was reg om ons vir die geringste dingetjie wat ons verkeerd doen, dood te maak,” sê Naidoo. Sy sê die kapers het hulle deurlopend energiedrankies gevoer en gesê dit is die laaste sluk wat hulle sal neem. Een van die mans het ŉ ander boonop beveel om ŉ kombers oor die vier te gooi en hulle dan dood te maak. Steeds was die nagmerrie nie verby nie. “Ons het ons vir die ergste voorberei,” sê Naidoo. Die kapers het die bakkie begin stroop, oënskynlik op soek na ŉ satellietopsporingstoestel. Naidoo se foon het boonop in hierdie tyd gelui en sy is beveel om aan haar oom wat gebel het, te sê dat alles in die haak is. ŉ Tweede groep kapers het opgedaag – met nóg drie mans wat kort tevore in dieselfde omgewing in hul bakkie gekaap is. Naidoo sê sommige van die kapers het met hulle bakkie weggery, terwyl die res van die kapers probeer het om die ander drie slagoffers se bakkie aan die gang te kry. Redding uit onverwagse oord Die slagoffers ná hulle nagmerrie-ondervinding. (Foto: Facebook) Terwyl die kapers hiermee besig was, het ŉ reaksiebeampte van Tracker op die toneel aangejaag gekom en die kapers het in verskeie rigtings laat spaander, vertel Naidoo. “Nie eens toe ons die Tracker-beampte sien, het ons durf waag om te beweeg nie. Een van die ander slagoffers wat ook gekaap is, het besef dit is iemand van sy voertuigopsporingsmaatskappy, maar ons was steeds te bang om te roer.” Die kapers het in die donker verdwyn. Naidoo sê die Tracker-beampte het eerder verseker al sewe slagoffers is ongedeerd en veilig in sy eie voertuig, as om agter die kapers aan te jaag. “Hy het gesê ons lewens maak meer saak,” vertel sy. Volgens haar het die beampte inderhaas na die toneel gejaag, nadat hy besef het die ander slagoffer se voertuig is in ŉ gebied waar dit nie veronderstel is om te wees nie. Hy het glo dadelik onraad vermoed omdat ander motoriste vantevore in presies dieselfde lokval in die gebied gelei is, sê Naidoo. Die beampte het ook die toneel beveilig tot polisiebeamptes ook ŉ ruk later daar aangekom het. “Die polisiebeamptes het nie eens gevra of ons oukei is nie,” sê Naidoo. Sy het die volgende dag ŉ saak by die polisie aanhangig gemaak en sê sy was bloot te vreesbevange om in die middernagtelike ure na ŉ polisiestasie te gaan nadat hulle ure lank deur sogenaamde polisiebeamptes geterroriseer is. “Ek besef die goed wat geroof is, is net materiële dinge, maar die konstante vrees … “Dit was ŉ nag uit die hel.” Naidoo sê dit is bloot danksy die blitsige optrede van die Tracker-beampte dat hulle vandag leef om hul storie te vertel. “Dit is hartseer dat ŉ mens in hierdie land nie eens ŉ blou lig kan vertrou nie.” Naidoo het die groep se ervaring op sosiale media gedeel en byna drieduisend mense het reeds daarop gereageer. Talle van diegene wat kommentaar gelewer het, was kapingslagoffers in dieselfde gebied. “Met hoeveel mense moet dit nog gebeur voor die polisie ingryp?” sê Naidoo. “Dit kan nie elke week op dieselfde pad gebeur en niks word gedoen nie. Waar is die polisie?” Maroela Media het ŉ navraag aan die polisie gerig en onder meer spesifiek gevra of die gebied ŉ brandpunt vir kapings is en of polisiesigbaarheid op die pad verhoog is. Geen terugvoer is nog ontvang nie.